7. POLITICA ÎN DOMENIUL TRANSPORTURILOR

1. 31985 R 3821: Regulamentul (CEE) nr. 3821/85 al Consiliului din 20 decembrie 1985 privind aparatura de înregistrare în transportul rutier (JO L 370, 31.12.1985, p. 8), modificat ultima dată de:

- 32002 R 1360: Regulamentul (CE) nr. 1360/2002 al Comisiei din 13.6.2002 (JO L 207, 5.8.2002, p. 1).

Prin derogare de la articolul 3 alineatul (1) din Regulamentul (CEE) nr. 3821/85, obligativitatea instalării şi utilizării aparaturii de înregistrare în vehiculele înmatriculate pentru transportul rutier de călători sau mărfuri nu se aplică în Lituania până la 31 decembrie 2005 vehiculelor produse înainte de 1987 care desfăşoară exclusiv activităţi de transport intern. Conducătorii acestor vehicule trebuie să înregistreze timpul de condus şi timpul de odihnă într-un jurnal de bord personal.

2. 31992 L 0014: Directiva 92/14/CEE a Consiliului din 2 martie 1992 cu privire la limitarea utilizării avioanelor menţionate în partea II, capitolul 2, volumul 1, din anexa 16 la Convenţia privind Aviaţia Civilă Internaţională, ediţia a doua (1988) (JO L 76, 23.3.1992, p. 21), modificată ultima dată de:

- 32001 R 0991: Regulamentul (CE) nr. 991/2001 al Comisiei din 21.5.2001 (JO L 138, 22.5.2001, p. 12).

Prin derogare de la articolul 2 alineatul (2) din Directiva 92/14/CEE, condiţiile stabilite în articolul 2 alineatul (1) litera (a) din această directivă nu se aplică în Lituania la Aeroportul Internaţional Kaunas până la 31 decembrie 2004 cu privire la aeronavele înregistrate şi exploatate de persoane fizice sau juridice stabilite în state terţe care nu sunt membre ale Uniunii Europene. Lituania va respecta următorul calendar în vederea reducerii progresive a proporţiei mişcărilor cu avioane care depăşesc limitele sonore stabilite: de la 80% din totalul aterizărilor în 2001 la 70% până la sfârşitul anului 2002, 45% până la sfârşitul anului 2003 şi 25% până la sfârşitul anului 2004.

3. 31993 R 3118: Regulamentul nr. 3118/93 al Consiliului din 25 octombrie 1993 privind stabilirea condiţiilor în care transportatorii nerezidenţi pot să desfăşoare servicii de transport rutier de marfă în interiorul unui stat membru (JO L 279, 12.11.1993, p. 1), modificat ultima dată de:

- 32002 R 0484: Regulamentul (CE) nr. 484/2002 al Parlamentului European şi al Consiliului din 1.3.2002 (JO L 76, 19.3.2002, p. 1).

(a) Prin derogare de la articolul 1 din Regulamentul (CEE) nr. 3118/93 şi până la sfârşitul celui de-al doilea an de la data aderării, transportatorii stabiliţi în Lituania sunt excluşi de la furnizarea de servicii naţionale de transport rutier de marfă în celelalte state membre, iar transportatorii stabiliţi în celelalte state membre sunt excluşi de la furnizarea de servicii naţionale de transport rutier de marfă în Lituania.

(b) Înainte de sfârşitul celui de-al doilea an următor datei aderării, statele membre informează Comisia dacă vor prelungi această perioadă cu maxim doi ani sau vor proceda la aplicarea integrală a articolului 1 din regulament. În lipsa acestei notificări, se aplică articolul 1 din Regulament. Numai transportatorii stabiliţi în statele membre în care se aplică articolul 1 din regulament pot furniza servicii naţionale de transport rutier de marfă în acele alte state membre care de asemenea aplică articolul 1.

(c) Înainte de sfârşitul celui de-al patrulea an de la data aderării, în caz de perturbări grave, sau dacă există pericolul unor astfel de perturbări grave pe piaţa naţională a transportului rutier de mărfuri, statele membre în care în temeiul literei (b) de mai sus nu se aplică articolul 1 din regulament informează Comisia dacă în continuare prelungesc această perioadă cu cel mult un an sau aplică integral articolul 1 din regulament. În lipsa acestei notificări, se aplică articolul 1 din Regulament. Numai transportatorii stabiliţi în statele membre în care se aplică articolul 1 din regulament pot furniza servicii naţionale de transport rutier de marfă în acele alte state membre care de asemenea aplică articolul 1.

(d) Pe perioada în care articolul 1 nu se aplică integral în toate statele membre, acele state membre în care articolul 1 din regulament se aplică în temeiul literelor (b) sau (c) de mai sus pot recurge la procedura stabilită mai jos.

În cazul în care un stat membru menţionat în paragraful anterior suferă o perturbare gravă a pieţei sale naţionale sau a unor segmente din această piaţă datorată activităţii de cabotaj sau dacă situaţia se agravează datorită acestei activităţi, ca de exemplu o creştere excesivă a ofertei faţă de cerere sau o ameninţare la adresa stabilităţii financiare sau a supravieţuirii unui număr semnificativ de unităţi de transport rutier de marfă, statul membru în cauză informează Comisia şi celelalte state membre cu privire la aceasta şi le furnizează toate detaliile relevante în acest sens. Pe baza acestor informaţii, statul membru poate cere Comisiei să suspende, în totalitate sau parţial, aplicarea articolului 1 din regulament, pentru a permite revenirea la normal a situaţiei.

Comisia analizează situaţia pe baza informaţiilor prezentate de statul membru în cauză şi decide în termen de o lună de la primirea solicitării cu privire la necesitatea adoptării de măsuri de salvgardare. Se aplică procedura stabilită în paragraful al doilea, al treilea şi al patrulea de la alineatul (3), cât şi de la alineatele (4), (5) şi (6) din articolul 7 din regulament.

În situaţii urgente şi excepţionale, statul membru menţionat în primul paragraf poate suspenda aplicarea articolului 1 din regulament, transmiţând apoi Comisiei o notificare ex–post motivată.

(e) Pe perioada în care articolul 1 din regulament nu se aplică în temeiul dispoziţiilor de la literele (a) - (c) de mai sus, statele membre pot reglementa accesul la serviciile lor naţionale de transport rutier de marfă prin schimbul progresiv de autorizaţii de cabotaj pe baza acordurilor bilaterale. Aceasta poate să includă posibilitatea unei liberalizări depline.

(f) Aplicarea dispoziţiilor de la literele (a) - (d) nu are ca efect restrângerea accesului la serviciile naţionale de transport rutier de marfă în comparaţie cu situaţia existentă la data semnării Tratatului de aderare.

4. 31996 L 0026: Directiva 96/26/CE a Consiliului din 29 aprilie 1996 privind accesul la profesia de transportator rutier de marfă şi transportator rutier de călători şi recunoaşterea reciprocă a diplomelor, certificatelor şi a altor forme de calificare, pentru a facilita acestor transportatori dreptul la libera stabilire pentru operaţiuni de transport naţional şi internaţional (JO L 124, 23.5.1996, p. 1), modificată ultima dată de:

- 31998 L 0076: Directiva 98/76/CE a Consiliului din 1.10.1998 (JO L 277, 14.10.1998, p. 17).

Până la 31 decembrie 2006, articolul 3 alineatul (3) punctul (c) din Directiva 96/26/CE nu se aplică în Lituania unităţilor din domeniul transporturilor care desfăşoară exclusiv activităţi de transport rutier de marfă şi de călători.

Capitalul disponibil şi rezervele acestor unităţi trebuie să atingă progresiv nivelurile minime stabilite în articolul susmenţionat în conformitate cu următorul calendar:

- până la 1 ianuarie 2004, unitatea trebuie să dispună de capital şi rezerve de cel puţin 3000 EUR per vehicul sau 150 EUR per tonă din greutatea maximă autorizată a vehiculelor pentru transportul de mărfuri utilizate de unitate, sau 150 EUR pentru fiecare loc din vehiculele pentru transportul de pasageri, exigibilă fiind cea mai mică dintre aceste sume;

- până la 1 ianuarie 2004, unitatea trebuie să dispună de capital şi rezerve de cel puţin 5000 EUR pentru fiecare vehicul.

--------------------------------------------------